蓋寬饒
作者：文同
朝代：宋

paragraphs: 次公清而狂，其本出天性。
惜哉公廉質，不以儒術正。
陷害公峭刻，奸犯語堅勁。
在位及貴戚，合然仇怨盛。
稀遷愈失意，躁戾因以逞。
王生識其趣，勸以全壽命。
胡爲不開納，封事轉凌橫。
五帝官天下，此語豈君聽。
上怒以不改，章下求衆定。
礭然金吾奏，直以大逆訂。
雖爲鄭昌頌，萬嫉掩一諍。
遂爾屬諸吏，羞復受笞榜。
行當北闕下，輒引佩刀剄。
時雖衆所憐，終爲端士病。